Itzcoatl

Da Itzcoatl is umma 1382 ois Suhn vom Tlahtoani Acamapichtli af de Wöd kema. Sei Muadda soid a Kebsweiwal (Sklavin) aus da Tepaneknhaubdtschtod "Azcapotzalco" gwest sei. Unta seine Briada und Viagenga hod as bis zan Tlacateccatl brocht (owasta Heerfiara). Des woa domois da zweitwichtigste Raung bei de Mexica. Ois bei de Tepanekn da "Taxtla" an de Mocht kema is hobm de "Mexica" gneist, das a iazt gegn eahna gehad wead. Oiso hobms an kriagseafoahna Mau an da Schpitzn braucht und so is da "Itzcoatl" zan Tlahtoani (Fiascht-Kini) eahobm wuan. Unta eahm und mid da Untaschtitzung vom Nezahualcoyotl und seine Auhenga und a da Hüf vo nu a boa aundare Schtodschtootn hobms de "Tepanekn" gschlogn. Nochm Sieg woa a Ana vo de Mitgründa vom Aztekn-Dreibund. Nochm Sieg hod a aa de mexicanische Gsöschoft und a iahr Vuagschicht gänzli umkrempöd. Ea güt ois da Begründa vom "Schtoot vo de Mexica", de ma heid fölschli de Aztekn nennt. Umma 1440 is a vaschtuarm.
Seine Afäng.
Sei Vota woa da "Tlahtoani" Acamapichtli und bei de Kinda is fia de Legetimität nua de Votalinie zuaschtendi gwest. Obwoi sei Muadda vamuatli nua a Kebsweiwal und a Sklavin aus Azcapotzaco woa, hod des Biabal voi za da Famülie ghead.
Es hod owa do nu a Wengl mera zöht, waun de Muadda a Prinzessin aus an Heaschafamülie heakema is. Und in da domolign Zeid nu mera wauns da machtign Famülie da Tepaneknherrscha zuaghead hod.
Sei Ausbüdung.
Ois a Prinz aus da Heaschafamülie hod a a guade Ausbüdung kriagt, a za an owan Priesta is a ausbüt wuan. In da mülitarischn Hiararchie is a schnö afgschtign. Unta seine jingan Briada hod a en Owabeföh iwa de Kriaga ghobd. Ois da Tlacateccatl, des woa da zweithechste Postn bei de Mexica. Und da sei Voik domois jo de Tepanekn tributpflichti woa, de owa eahna Kaumpfkroft gschezt hobm, hod a kriagsmaßi gnua leana und oschaun kena.
Wia se de Log zuagschpizt hod.
Ois da lezte Tlahtoani vo de Tenochtitlan Mexica, da Chimalpopoca 1426 a so a unrühmligs End gnumma und se de bolitische Log fia eahna zuagschpizt hod, woa da "Itzcoatl" dea oanzig Augsegne aus da Herrschafamülie, mid da Beföhsgewoit iwa eahna Mülitäa.
1427 hod ma in Itzcoatl zan neichn Tlahtoani eanaunnt.
Ois sein mülitarischn Owagenareu (Tlacateccatl) hod a se sein Neffn, em Ilhuicamina eanaunnt. Zan End vo 1427 is da "Tlahcateotzin", da Tlahtoani vo da Schwestaschtod "Tlatilolco" vo de Tepanekn umbrocht wuan.
1428 is da Ilhiucamina da Owagenareu af an Kriagszug mid drei Aundare mexicanische Ausschpäha vo tepaneknfreindlige Acolhua gfauga gnumma woan. Ois gneist hobm, wens do gfaunga hobm, woan Se se ned sicha wos mid eahm aufaunga soin. So haumsn za de mid de "Mexica" vafeindn Chalca weidagebm. De woitn a vahungan lossn, owa igandwia is a eahna auskemma. Owa a Freindschoft za de "Chalca" is bei Eahm so natiali ned afkemma.
Da Befreiungskriag.
Mid da Hüf vo de Tenochtitlan Mexica und seina zaumgwüifitn Armee hod da Nezahualcoyotl aun da estlign Seeseitn affi de Schtäd eaowad. So a de Haubdtschtod Teutzcuhco und hod de tepaneknfreindlign "Pilli" (Odlign) vajogd.
Mid da Zeid san oiweu mera tributpflichtige Schtäd vo de "Tepanekn" ogfoin. Und am linkn Seeuafah hods vamuatli aa a Gsaundtschoft vom "Nezahualcoyotl" zan "Totoquihuaztli" aus da Tepaneknschtod "Tlacopan" gebm.
Do hods daun bei de Aundan koa zruckhoidn mea gebm und Olle woitn af de Tepaneknhaubdtschtod losziagn.
Daun san de Vabündetn in drei Heersäun viagruckt.
De Haubtschtod da Tepanekn Azcapoltzacos is vo de Acolhua und de Mexica noch ana 114 Tog dauandn Belogarung eaowat wuan. Und de "Mexica" hom dabei deran Eihwohna masakriat. Da Legend noch soi da "Maxtla" gflohn und eascht 1431 in an Vaschteck gfundn wuan sei. Und da "Nezalhuacoyotl" soi eam söwa s´Hearz aussagrissn hom. Ea hod de vom Hearz otropfadn Bluadstropfn in olle Windrichtungan vaschprizt und daun hod a augschoft, das da "Maxtla" a scheene Leich kriagd, wias an großn Herrscha zuaschtehd.
Da Aztekn-Dreibund.
Noch da Nidaschlogung vom Tepaneknreich hom se de beteuligtn Herrscha gedaunkn gmocht wias des Reich afteun soitn. Des gaunze Reich war fia a Voik zan Beheaschn zgroß gwest. Und vamuatli hedn se des de Vöka a goa ned gfoin lossn und se warn gmoasaum glei af des neiche Herrschavoik losgaunga und laungaudaunde Kriag warn de Foig gwest.
Da "Itzcoatl" woit am Liabstn nua a Partnaschoft mid de Acolhua. Weu de owa an dreibund augschtrebd hobm, hod a an Tlaxcaltekn -Schtoot gwinscht. entweda de Tlaxcala oda de Huexotzinco. De hobm owa ogwunkn und woitn liaba Alloane bleibm.
Da Nezahualcoyotl hod söwa nu gnua zduan ghobd, olle Altepetl (Schtäd) aus seim oidn Reich zruckeaowan.
Megligawoas hods a scho vua de entscheidandn Schlochtn a Iwaeikunft mid da Tepaneknschtod "Tlacopan" gebm. Weus jo so unbehindat bei Iah aulaundn hobm kena und vo duat den Kriag in de Tepaneknlaund trogn hobm.
Waun ma se viaschtod, das jo de "Acolhua" söwa a groß Reich ghobt hobm, vo dem de Tribut alloane noch "Tezcuhco" gfloßn san. Und de "Mexica" sidli vom See, Schtäd vo de Colhua eaowad ghobd hobm und a a boa Tepaneknschtäd in eahna Reich iwanumma hobm, vo de de Tribut nua za Eahna gaunga san, bleibd fia "Tlacopan" ned oizfü iwrig.
A Jeda vo de drei Schtootn woa in seim Reich fia de Gsetzgewung, Religion, Ausbüdung, Mülitäa und Vawoitung alloane zuaschtendi, hod se owa zan gegnsoatign Beischtaund und Intaschtitzung vapflicht.
De nochm Kriag fost endvökate Schtod "Azcapoltzaco" is mid Mexica neich besiedlt wuan. Und za ewign Schtrof hobm de Mexica, den Haubtmoakt fian Sklavnhaundl duathi valegt.
De Neioadnung vo da Gsöschoft.
Ob se des so ogschpüd hod oda nua a nochtreglige Gschichtsföschung woa, de ois Eaklearung heahoitn hod miaßn, wiso ma des Voik da Mexicana nochm Kriag bei da Vateulung vo da Beute so bschißn hod.
De Oafoche Bevökarung, de jo, wia iwaroi, de Haubtlost am Kriag trogn hod, is fost laa ausgaunga. Eahnane Calpulli hobm nua weid voanaunda vaschtraht ligande, schwaa zan Beoawadn Grundschtickl kriagt.
Ois Grund dafia, is des schpoda so eakleat wuan:
Da Itzcoatl hod a neiche Viaschriftn eigfiat. Da jo de Baamwoi nua in de weida im Sidn owi gwoxn is, woan de Baumwoiumhäng recht teia. So hod a bei da Todesschtrof vias Voik des Trogn vo Baamwoikloada vabotn. Des Voik hod weidahi nua kloada und Umheng aus de Agavnfasan trogn deaffa.
Da Itzcoatl hod a den Earbodl eigfiat, de "Pilli, Pipiltin". hod ma fria leichta ausm Voik afschteign kena, weu ma so gscheid woa oda a so a eafoigreicha und topfara Kriaga, so hods des nua meah im Ausnaumfoi gem. Moast is ma hextns in Deanstodl (Quauhpilli) afgnumma woan, dea owa ned vaebboa woa.
De Festigung vom Schtoot.
Duach de Eifiahrung vo da "weiblign Schlaung" is em Tlahtoani vü Oawad fian ziwün Breich ognumma wuan, obwoi se da Schtoot um a Vüfochs vagreßad hod. De Eaowarungan und Befriedungsfödzüg san von seim Neffn em Ilhuicamina gfiad woan. So hod se da Itzcoatl a mera um de religiösn Ritn kimman kena.